Aleksandar Jakir

Poštovani i dragi kolegice i kolege,

srdačno Vas pozdravljam u ime Filozofskog fakulteta u Splitu na međužupanijskom stručnom skupu učitelja i nastavnika povijesti na temu „*Hrvati u Habsburškoj monarhiji*“! Hvala našem rektoru, prof. dr. Šimunu Anđelinoviću, koji je, kao što znam, usprkos svom vrlo gustom rasporedu danas našao vremena doći i obratiti nam se, a hvala i g-dinu ravnatelju Sveučilišne knjižnice, mr. Petru Kroli, da nam je i ovaj put velikodušno ustupio ovu lijepu dvoranu u kojoj se, evo, već četvrti puta zaredom u suorganizaciji našeg Odsjeka za povijest i Agencije za odgoj i obrazovanje održava ovakav međužupanijski stručni skup. Izuzetno mi je drago da je do sada sudjelovalo više stotina učitelja i nastavnika povijesti iz naših četiriju dalmatinskih županija na ovakvim stručnim skupovima, a osobito valja istaknuti veliki angažman, pomoć i trud naših dragih kolega, više savjetnice za povijest profesorice Lorande Miletić i g-dina Vlade Matasa, predstojnika Splitske podružnice Agencije! Hvala naravno od srca i pročelniku našeg Odsjeka za povijest, prof. dr. sc. Marku Trogrliću, i svim kolegicama i kolegama s Odsjeka za povijest.

Ovakvim sjajnim odzivom, mislim da se ove godine prijavilo oko 170 sudionika, potvrđena je izvrsna suradnja Odsjeka za povijest Filozofskog fakulteta u Splitu i Agencije za odgoj i obrazovanje. Naša su nastojanja na Fakultetu usmjerena prema tome da budemo na europskoj i svjetskoj razini naše struke, a ovakvi skupovi su najbolji mogući forum i način da putem predavanja i rasprava ostvarimo trajnu povezanost sveučilišta i škola.

Dopustite mi ovom prigodom par riječi povodom rasprave koja se i javno vodi prošlih dana, a vezano za nemili incident kad je slika kukastog križa sa Splitskog Poljuda otišla u svijet. Ako želimo da nam se ova sramota ne ponavlja, svi akteri ovog društvenog problema – a ne samo ljudi oko nogometa i ljudi u policiji – morat će preuzeti svoj dio odgovornosti. Što se tiče povijesnog sadržaja simbola svastike u 20. stoljeću nema nikakvih dilema. Holokaust, koji je počinjen u znaku svastike, fundamentalno je osporio osnove civilizacije i ima univerzalno značenje. Nikakav povijesni revizionizam ne može argumentirano osporiti činjenicu da je nacional-socijalistička Njemačka organizirala sistematski, birokratski organizirani mehanizam za masovno uništenje europskog židovstva, a što u tom obliku u povijesti još nije zabilježeno. Potpuno je i nedvosmisleno jasno što je nacizam bio, a današnja demokratska Njemačka i demokratska Italija stoga su i službeno zauzeli jednoznačan stav da fašizam i nacionalsocijalizam predstavljaju apsolutno zlo talijanske i njemačke povijesti i zaključili: “*Jedino ako kažemo sve o našoj prošlosti moći ćemo braniti našu budućnost*”!

Način da se napokon dovrše jalove svjetonazorske nazovi historiografske rasprave u Hrvatskoj, i da se te teme maknu iz *političkog* diskursa, je zauzimanje istog takvog jednoznačnog stava svih demokratskih snaga ovoga društva i osuda svih hrvatskih varijanti totalitarnih ideologija 20. stoljeća.

Odgovornost da i novi naraštaji shvate što simboli totalitarizama znače, leži na svima nama, a cijela obrazovna vertikala u tome ima posebnu ulogu i odgovornost. Svjesni smo važnosti pristupa odgoju mladih ljudi koji je temeljen na demokratskim vrijednostima: od vrtića do visokog obrazovanja i znanstvenih instituta. Na najnižim razinama nezamjenjivu ulogu bi mogao odigrati vjeronauk koji, ako jest temeljen na kršćanskoj poruci ljubavi, mora biti najsposobniji prokazati protucivilizacijske vrijednosti koje simbolizira kukasti križ, ustaška i *svaka druga* totalitarna ikonografija. Na srednjim razinama, uz cjelovite udžbenike, osobitu ulogu ima angažman protiv nasilja koji je od golemog praktičnog i simboličnog značenja upravo u dobi kad su mladi ljudi zadnji put podložni odgojnim intervencijama, a na najvišim razinama, visokoškolskim i institutskim, neophodno nam je raščišćavanje temeljnih pojmova ideologija i totalitarizama povijesti 20. stoljeća kojima vladaju ne samo neznanje i konfuzija, nego i vrlo ciljana ideološka i najviše od svega političko-stranačka manipulacija.

Dakako, odgovornost za promjenu postojeće situacije nose i mediji. Naime, značajan broj novinara, ne samo u sportskoj rubrici, ne želi se upuštati u širu društvenu sliku negativnih pojava, a za sve su im jedino krivi tzv. huligani. Duboko sam uvjeren da griješe svi oni koji smatraju da se ovi problemi mogu riješiti samo povećanom represijom. Kad tome dodamo nepodnošljivu lakoću s kojom naši mediji etiketiraju, ne pojedince nego cijelu generaciju, kad mlade etiketiraju kao sebičnjake koji se dive NDH, a priželjkuju vojnu diktaturu, onda dobivamo jedan užasno eksplozivan miks u kome se generacija mladih ocrnjuje za ustaštvo i sva moguća zla na temelju površno iščitanih i krivo shvaćenih i fragmentarno sagledanih rezultata nekih socioloških istraživanja, a popriličan broj takvih napisa imali smo zadnjih dana priliku pročitati. Pri tom je jasno da su istraživanje stavova i orijentacija mladih ljudi, istraživanja koja se oslanjaju na znanstveno utemeljenu metodologiju i spoznaje, nezaobilazna osnova za pozitivnu pedagošku praksu.

Tu smo na stručnom skupu učitelja i nastavnika povijesti, na kojemu promičemo svijest o osnovnim zadaćama suvremene historiografije, koja svakako mora biti svjesna svoje odgovornosti. Odgovornosti koja proizlazi iz činjenice da upravo vi kao nastavnici povijesti usmjeravati nove generacije koje će se morati moći snalaziti u Europskoj uniji kojoj pripadamo, u europskom „društvu znanja“. Neće biti na odmet i ovom prilikom naglasiti da svi koji se bave historiografijom moraju biti svjesni opasnosti koja leži u svakom instrumentaliziranju povijesti.

Povjesničari koji se na znanstveno utemeljen način bave prošlošću, uvjereni smo, mogu dati važan doprinos poznavanju i razumijevanju prošloga, a što pridonosi i boljem razumijevanju naše sadašnjosti, a odmakli smo se, dakako, od pukog faktografskog bavljenja kad je riječ o povijesnim događajima i procesima. Danas je gotovo postalo opće mjesto da interpretacija prošlosti ovisi o povijesnoj situaciji i društvu u kojemu autor živi. U svakom slučaju je u velikoj mjeri među povjesničarima današnjice postignut konsenzus oko toga da posao povjesničara više ne može biti u prvom redu puka rekonstrukcija povijesnih činjenica, shvaćena kao čestica prošle zbilje. Koliko god to možda na prvi pogled djelovalo zbunjujuće, i povijesna činjenica nije neponovljiv, nerazdvojiv atom zbilje nego se mora konstruirati po određenim pravilima. Konstrukcija povijesnog pamćenja nije puka reprodukcija prošlog događanja. Ono nije više ili manje objektivan odraz prošlih činjenica, nego *konstrukt* pomoću kojega se prošli (i sadašnji) događaji filtriraju, sređuju, tumače te nanovo interpretiraju. Svakako je potrebno razlikovati slike i predodžbe prošlosti od povijesti kao rezultatu metodičnog istraživanja, a što je trajno usmjerenje Splitskog Odsjeka za povijest.

Želim Vam uspješan skup i mnoge poticaje za kritičku raspravu i razmišljanje o povijesnim temama kojima ćemo se danas baviti. Još jednom Vas srdačno pozdravljam, a drago nam je da Vam kao Filozofski fakultet ne možemo samo ponuditi stručna predavanja naših kolega s Odsjeka za povijest, nego da smo uspjeli organizirati i okrjepu druge vrste i da sve sudionike skupa u stanci za ručak ovdje možemo počastiti bar sendvičima i sokovima. Hvala Vam na pozornosti i što ste došli!

**Aleksandar Jakir**

**Prvi svjetski rat i Hrvati**

Opće je poznato da je objavom rata Austro-Ugarske Monarhije Srbiji započeo Prvi svjetski rat - globalni sukob s posljedicama za čitav svijet koji je u potpunosti promijenio političku i socijalnu sliku Europe i njenih kolonija te navijestio nove omjere snaga i sukobe čije posljedice osjećamo do danas.[[1]](#footnote-1) Članak na *wikipediji* definira ga kaoglobalni oružani sukob između dva saveza država ([Antanta](https://hr.wikipedia.org/wiki/Antanta) i [Središnje sile](https://hr.wikipedia.org/wiki/Sredi%C5%A1nje_sile)) koji se odvijao na više kontinenata od [28. srpnja](https://hr.wikipedia.org/wiki/28._srpnja) [1914.](https://hr.wikipedia.org/wiki/1914.) do [11. studenog](https://hr.wikipedia.org/wiki/11._studenog) [1918.](https://hr.wikipedia.org/wiki/1918.) Posljedice rata bile su, između ostalih, i više od 40 milijuna žrtava, uključujući približno 20 milijuna mrtvih vojnika i civila.[[2]](#footnote-2) Na drugom mjestu ćemo naći podatak da je u Prvom svjetskom ratu sudjelovalo 36 država svijeta, da je za ratne izdatke potrošeno je oko 200 milijardi tadašnjih dolara i ukupno mobilizirano oko 65 milijuna ljudi, a da je poginulo oko 8,5 milijuna, a ranjeno oko 21 milijun ljudi.[[3]](#footnote-3)

Ako se brojke i razlikuju, sumnje nema da su vojna djelovanja obiju strana izazvala do tada nezamislivu materijalnu štetu na područjima izravno zahvaćenima ratom, ali i privredni kolaps pozadine.

Prošle godine je obilježena stota obljetnica izbijanja tog *Velikoga* ili *Prvoga svjetskog rata*, kako je nazvan, te strašne ljudske klaonice, u kojoj su milijuni ljudi izgubili život.[[4]](#footnote-4) U tom ratu propala su četiri carstva i iz njih nastale nove države, a njegov ishod presudno je usmjerio politička zbivanja nakon njegovog završetka. Kao što je poznato, ishod rata se itekako može dovesti u uzročno-posljedičnu vezu sa Drugim svjetskim ratom koji je slijedio dvadesetak godina poslije, i koji je bio još veći i još razorniji ratni sukob. Neki povjesničari čak tvrde da Prvi i Drugi svjetski rat čine *jedan rat* s dvadesetogodišnjim primirjem. Tako Željko Holjevac u Prvom svjetskom ratu vidi *ključ hrvatske sudbine*, ali i sudbine cijele Europe i svijeta u kratkom 20. stoljeću.[[5]](#footnote-5)

Činjenica je da se radi o prvom globalnom, o prvom totalnom rata u povijesti koji je zahvatio cijelu zemaljsku kuglu i u kojem su sudjelovali milijuni vojnika na bojištima, dok su milijuni civila u pozadini radili za ratne potrebe. Mnogo je razloga zašto se o Prvom svjetskom ratu govori kao o epohalnom razmeđu moderne i suvremene povijesti.[[6]](#footnote-6) Kad je riječ o hrvatskoj povijesti, upravo je taj rat onaj, po ocjeni mnogih povjesničara, bez kojega je nemoguće razumjeti sve ono što se događalo poslije. Povjesničarka koja se intenzivno bavila tim ratom, naročito svakodnevnicom, Vijoleta Herman Kaurić, na jednom je mjestu iznijela dojam da taj rat malo ljudi zanima, koliko god povjesničari o tome i govorili da bez razumijevanja toga rata nema kvalitetna razumijevanja moderne i suvremene povijesti.

Časopis *National Geographic Hrvatska*, u svom izdanju od kolovoza 2014., u kojem je povijesti Hrvata u Prvom svjetskom ratu dano dosta prostora, svoj opširan prilog o ratu naslovio je „*Zamagljena povijest*“. A točno je, kad bolje pogledamo, da se čini da je dosta toga još u magli, početo od pitanja uzroka rata.

U predgovoru hrvatskom izdanju knjige koja nosi naslov „*Uzroci prvog svjetskog rata: Kontroverze i konsenzus*“, autorica Annika Mombauer ističe da su neke najnovije knjige o uzrocima rata ponovno otvorile stare rasprave. Prije svega knjiga „*Mjesečari*“ Christophera Clarka, u kojoj se iznose argumenti protiv pripisivanja krivnje bilo kojoj od ondašnjih europskih vlada pojedinačno.[[7]](#footnote-7) Možda je doista najbliže istini sud da su sve strane u istoj mjeri huškale i poticale ratoborni pristup i, na neki način, „nonšalantno“ ušle u taj krvavi sukob: Velika Britanija, koja je nastojala proširiti svoju imperijalnu dominaciju, Francuska u kojoj je postojao revanšizam zbog poraza u ratu protiv Njemačke 1871., carska Rusija sa svojim imperijalnim ambicijama i projektom sveslavenskog ujedinjenja, Srbija, s velikosrpskom idejom unitarističke Jugoslavije, Italija u svojoj imperijalnoj želji da proširi vlastite granice, i, naravno, carska Njemačka pod pruskom dinastijom, koja je sanjala o *Weltpolitik* i o tome da postane svjetska sila, habsburška Austrija, sa svojom željom da sačuva Carstvo, te Amerika, koja je iskoristila rat za širenje vlastitih trgovačkih i gospodarskih interesa...

Po Clarkovu mišljenju, odgovornost za ulazak u Prvi svjetski rat proizlazi iz konvergencije između klasične politike „lančanog savezništva“ sila Antante, unutarnjih čimbenika i netransparentnih, tajnih odluka unutar diplomatskih kancelarija.

U predgovoru spomenute knjige Annike Mombauer naći ćemo zapažanje britanskog povjesničara Richarda Evansa, koji je primijetio da povjesničari *nikada ne mogu doseći savršeno ili potpuno znanje cijele istine. Mogu samo utvrditi vjerojatnost – ponekad nadmoćno uvjerljive, ponekad manje uvjerljive, a ponekad jedva uvjerljivge – o dijelovima prošlosti: onim dijelovima kojima je moguće pristupiti putem ostataka koje je ona u ovom ili onom obliku prenijela budućim naraštajima*.

Budući da se kao povjesničari bavimo traganjem za činjenicama, a ne fikcijom, nastojat ću iznijeti neke podatke temeljem uvida u relevantnu građu i noviju literaturu, koji nam možda mogu pomoći u boljem sagledavanju položaja Hrvata u Prvom svjetskom ratu, ***NE ULAZEĆI******ovom prilikom******u nadasve zanimljivu raspravu o uzrocima Prvog svjetskog rata****.* (Za tu temu mogu preporučiti upravo knjigu Annike Mombauer: *Uzroci prvog svjetskog rata: Kontroverze i konsenzus*, čije je hrvatsko izdanje objavljeno 2014. godine u Zagrebu. Također je vrlo koristan pregled Gojka Borića, koji je naslovljen „*Neki zapadni povjesničari o uzrocima Prvoga svjetskoga rata*“[[8]](#footnote-8), a o uzrocima i značenju Prvog svjetskog rata objavljeni su mnogi tekstovi, koji ga tumače iz vrlo različitih perspektiva.[[9]](#footnote-9))

Rat 1914-1818. itekako se osjetio i u Hrvatskoj, iako su se ratne operacije zbivale na priličnoj udaljenosti od naših krajeva. Kao što znamo, Hrvati kao podanici Austro-Ugarske Monarhije ratovali su pretežno u njezinim oružanim snagama (zajedničkoj vojsci i domobranskim postrojbama), neki i na visokim vojnim položajima, poput poznatog feldmaršala Svetozara Borojevića i generalpukovnika Stjepana Sarkotića. Samo po sebi je razumljivo da je *Veliki rat* imao višestruko negativne posljedice za Hrvatsku: Prouzročio je velike izravne gubitke stanovništva te iscrpio brojne druge resurse.

Novija istraživanja, kao što je studija Filipa Škiljana o Prvom svjetskom ratu u Dalmaciji, pokazuju u kojoj mjeri je upravo u ovoj slaborodnoj a, gledajući obradivu agrarnu površinu, gusto naseljenoj regiji kakva je bila Dalmacija vladala glad i neishranjenost. U novijoj literature možemo naći podatak da se procjenjuje da je stradalo oko 137.000 vojnika iz Hrvatske na raznim bojištima, a još oko 109.000 uglavnom civila, umrlo je od raznih epidemija i gladi.

U rat je pozvan veliki broj muškaraca mobiliziranih generacija. Među onima koji su se vratili sa jednog od frontova bio je i budući vođa jugoslavenskih komunista, Josip Broz, koji je bio vodnik 25. domobranske k.u.k. pukovnije. Također je kasniji šef HSS-a Vladko Maček bio u ratu kao zapovjednik 3. satnije 25. pučke pukovnije. Kasniji ministar bogoštovlja u NDH, Mile Budak, ranjen je u Srbiji i zarobljen u bolnici u Valjevu od srpske vojske odmah na početku rata 1914., da samo spomenemo nekoliko imena onih koji su sudjelovali u tom ratu, koji je zasigurno osatvio traga u svima njima. Znatno manji broj borio se u dobrovoljačkim postrojbama Kraljevine Srbije, posebice pred kraj rata (poznato je da su se budući kardinal Alojzije Stepinac, budući ban Banovine Ivan Šubašić, skladatelj Ivo Tijardović i slikar Vladimir Becić, među drugima, borili na solunskom frontu u sklopu tzv. Jugoslavenske legije).

Pogledamo li područja cijele tadašnje Kraljevine Hrvatske, Slavonije i Dalmacije te Bosne i Hercegovine onda se smatra da je ukupno u Prvom svjetskom ratu poginulo oko 190.000 ljudi sa tog područja, što nedvojbeno znači da su vojnici iz hrvatskih krajeva masovno sudjelovali u tom ratu, kao što smo rekli ponajprije u austrougarskim postrojbama, a manjim dijelom i kao dragovoljci na strani Antante. (Osim kao domobrani, Hrvati su, posebno oni iz Dalmacije, činili približno jednu trećinu od oko 30.000 austrougarskih mornara.)

Kao i drugdje u Europi u srpnju 1914., početak rata bio je obilježen paradama i svečanim ispraćajima prvih postrojbi. Očekivalo se da će se vojska vratiti brzo i pobjedonosno te sa zanemarivim gubicima. Nije bilo tako. I Hrvate je zahvatila kratkotrajna ratna euforija. Pjevalo se: „*Oj, hrvatski hrabri sine, prevezi me peko Drine, Osvećena krv još nije Ferdinanda i Sofije*.“[[10]](#footnote-10)

No, tzv. „kaznena ekspedicija“ protiv Srbije pretvorila se u fijasko. Početni optimizam ubrzo se istopio pred okrutnom zbiljom. Nakon prvih poraza austrougarske vojske carevina Austro-Ugarska bila je prisiljena svakih nekoliko tjedana mobilizirati čitave nove generacije regruta. Umjesto poginulih profesionalnih časnika, zapovijedanje vojskom preuzeli su slabo obučeni pričuvni časnici. U Hrvatskoj to je značilo, kako Tihomir Rajčić ističe, da su u vojsku pozvani čak i maturanti, koji su u nekoliko tjedana brutalne obuke pretvoreni u rezervne časnike koji su zapovijedali masama mobiliziranih hrvatskih seljaka. Prema onome što je zapisao Josip Horvat u svojoj knjizi „Živjeti u Hrvatskoj. Zapisi iz nepovrata 1900.-1941.“, to je dovelo do kulturološkog sudara svjetova. Mladi rezervni časnici, većinom golobradi mladići, bili su moderna „*djeca 20. stoljeća*“, dok su hrvatski seljaci koji su mobilizirani u domobranstvo, kako piše Horvat, „*po svom mentalitetu i naobrazbi teško dosegli 14. stoljeće*“, dok su samo neki imali „*neizgrađene konture mentaliteta 18. stoljeća*“. Ako ćemo takav stav i prepoznati kao pretjerivanje, činjenica jest da su dvije trećine vojnika koji su bili mobilizirani iz Hrvatske, Slavonije i Dalmacije bili nepismeni. Veliko je pitanje u kojoj su mjeri baratali nekim apstraktnim pojmovima kao što su patriotizam ili državni interes. U novijim istraživanjima se ističe da je realnije pretpostaviti da je među njima bilo sigurno onih koji su osjećali neku vrstu odanosti vladaru i da je postojala neka predodžba osvete za sarajevski atentat. Postupno, kako je rat trajao, i nepismeni su se vojnici počeli pitati o smislu rata. Imamo dosta svjedočanstava o tome da je prema početku 1918. sve više došlo do zamora, a istraživanja n.pr. Filipa Hameršaka, koji je analizirao mnoge autobiografije od pripadnika generacija rođenih nakon 1870. g., pokazuju da su se s druge strane počeli sve više preispitati predmoderni pojmovi osobne časti, odanosti vladaru, borbe za junaštvo i drugi. Pisci tih autobiografija, koji su preživjeli rat i umorni se vratili iz njega, bili su kasnije, kako se pokazalo, osnova Hrvatske seljačke stranke. Radićeva pacifistička politika, koja će se prenijeti i na njegovog nasljedika Vladka Mačeka, bila je dobrim dijelom određena iskustvom tih ljudi u ratu. To se posebno vidi u Mačekovoj autobiografiji. Kasniji vođa Hrvatske seljačke stranke, Vladko Maček, kaže da je postao nekom vrstom fatalista u Prvom svjetskom ratu jer je to bio jedini način da *ostane pri zdravoj pameti*.

Nakon obuke, koja je s vremenom postajala sve kraća i kraća, domobrani i njihovi časnici poslani su na ratišta. Prošlogodišnja izložba u Muzeju grada Zagreba[[11]](#footnote-11) najveći je prostor posvetila prikazu zbivanja na bojišnicama gdje su sudjelovale zagrebačke postrojbe (mada su se, naravno, spominjali i one iz drugih dijelova Hrvatske, ali mislim da je opravdano ako se ovom prilikom nešto više usredotočim na sudbinu vojnika iz bivše carske krunovine Dalmacije. Uzgred: Prvih 146 ranjenika iz Srbije dopremljeno je u Zagreb već 18. kolovoza 1914. Postojeći bolnički kapaciteti ubrzo nisu bili dovoljni.)

Općenito valja naglasiti da bi se čak moglo reći da je Veliki rat ključni događaj našeg doba. Europa, dijelom i svijet, temeljito se promijenila krajem Velikog rata, a mnogi događaji i procesi koji su povezani njime zavrjeđuju pozornost povjesničara. Završena je epoha koja ja počela francuskom revolucijom i koja se često zove „dugim 19. stoljećem“. Kraj rata označava početak tzv. „kratkog 20. stoljeća“ koje je završilo krajem Hladnog rata. Međutim, doista, bez Miroslava Krleže u školskoj lektiri i ekranizaciji nekih njegovih romana, Prvog svjetskog rata u svijesti prosječnog građanina gotovo uopće ne bi bilo.

Riječima povjesničara Tvrtka Jakovine: *Iza Velikog rata koji je nesumnjivo bio naša velika tragedija uslijedio je po nas još veći rat, koji je ujedno bio i formativni za novu državu. U njoj (državi Jugoslaviji, A.J.) fokus povijesnih istraživanja toga razdoblja bio je uglavnom na Jugoslavenskom odboru, Franu Supilu, Anti Trumbiću i na odjecima Oktobra (znači Socijalističke revolucije, A.J.), na onome što je zapravo definiralo hrvatsku budućnost. Žrtve hrvatskih domobrana su bile na krivoj strani. Nisu ginuli kod kuće, pa ih se nije ni proučavalo ni komemoriralo*.“

Tu možemo i nadodati činjenicu da je u državi koja je stvorena 1918. isticana tzv. *srpska Golgota*, pojam koji je trebao evocirati stradanje i ljudske gubitke Srbije u Prvom svjetskom ratu, a koji su se procjenjivali na čak milijun i 250 tisuća mrtvih. Dvije trećine poginulih činili su civili, za što se austrougarsku vojsku smatralo odgovornom. Nakon što su se Srbi i Hrvati našli u zajedničkoj državi, bilo je jasno zašto Hrvati nisu spominjali svoje poginule, pošto se smatralo da su bili među krivcima za srpska stradanja.

Kao što je poznato, Hrvatska se tijekom Prvog svjetskog rata nalazila u sastavu Austrougarske, ali ne kao cjelina jer su se hrvatski krajevi dijelom nalazili u austrijskoj – cisleithanijskoj polovini monarhije, i u transleithanijskoj - mađarskoj polovini carstva. Tako su se Hrvatska i Slavonija nalazile u ugarskom dijelu monarhije, unutar kojeg su imale autonomiju, a Dalmacija i Istra unutar austrijskog dijela. Grad Rijeka/Fiume bio je izravno podređen Budimpešti. Ratne operacije su uglavnom mimoišle hrvatski teritorij, ali su brojni hrvatski vojnici bili u postrojbama austrougarske vojske na istočnom, srbijanskom i talijanskom bojištu, te posebno u mornarici.

Rat je od prvog dana utjecao na svakodnevni život. Ustrojavanje ratne privrede počelo je već 5. kolovoza 1914., kada je državna administracija odredila najviše cijene ugljena, a slijedilo je i maksimiranje cijena kruha. Kako je prvih dana došlo do obustave redovitog prometa na Jadranu, priobalni gradovi, većinom ovisni o dovozu žita, našli su se u teškoj situaciji. I redovni željeznički promet je umnogome bio otežan, što je značajno ometalo svakodnevni život u unutrašnjosti zemlje. Godine 1916. stanje se u čitavoj Hrvatskoj ubrzano pogoršava i zemlja tone u gospodarsku katastrofu; uvedena je ratna privreda koja je dovela do rekvizicije na selu, osiromašeno je stanovništvo izvrgnuto lihvarenju, mnogo ljudi je pothranjeno.[[12]](#footnote-12)

Veliki rat je sobom donio izvanredni, ratni način života koji se očitovao ne samo u nepostojanju uobičajenih političkih oblika života nego se ogledavao u pogoršanju svakodnevnice, a sve to je utjecalo na civilni život odmah nakon početka rata. Ubrzo nakon Sarajevskog atentata uspostavljena je vojna i politička cenzura, a novinari su zbog napisane riječi ili poslani na bojišta ili su kazneno odgovarali. (Prva su hapšenja po Dalmaciji započela praktično odmah nakon atentata. Službeni razlog je bio uvreda članova carske kuće. M. Trogrlić u svojoj knjizi „Povijest Dalmacije…“ zaključuje: *Kako je vrijeme odmicalo, tako je i stisak austrijskih vlasti postajao sve čvršći*.) U slučajevima kada bi novinari prekršili propisane vojne cenzure, vojne uprave bi ih unovačili i rasporedili na bojišnicu. Do ove vrste kažnjavanja nije dolazilo samo zbog počinjenog tiskovnog delikta nego i zbog političke orijentacije samog lista u kojem su surađivali. Takvi pojedinci bi u svome „*dosjeu*“ dobili oznaku P.V. (politisch verdächtig - politički sumnjiv).

Kako se približavao kraj rata, u sjevernoj Hrvatskoj, u selima i općenito krajevima koje žandarmerija nije mogla posve kontrolirati, pojavio se „*zeleni kadar*“ – naoružane skupine što su ih uglavnom činili dezerteri iz austrougarske vojske, ali i siromašni seljaci. *Zelenom kadru* se pripisuju napadi i pljačke veleposjednike, trgovaca, lihvara, često iz osvete. Meta napada bili su i Židovi, posebice njihove trgovine i druga imovina. Zeleni kadar opstaje i nakon završetka rata, pa su vojne vlasti u studenom 1918. godine procijenjivale da je „neposlušnika“ u sjeverozapadnoj Hrvatskoj i Slavoniji najmanje 45.000. U nekim je gradovima zbog toga osnovan i prijeki sud (Vukovar, Osijek i Zabok). Neke je dijelove Hrvatske i BiH potkraj rata zahvatila i glad, pa je iz Hercegovine oko 17.000 hrvatske djece smješteno kod koliko-toliko bolje stojećih hrvatskih obitelji u Slavoniji i Srijemu.[[13]](#footnote-13)

Kolike je posljedice zapravo ostavio Veliki rat možemo vidjeti I na primjeru Zagreba koji je do njegova početka izrastao u političko, gospodarsko i društveno sredšte Hrvatske i Slavonije sa otprilike 90.000 stanovnika. Na prvi pogled se nisu uočavali znakovi rata (i dalje su slavljeni prigodni događaji kao što je n.pr. bio rođendan cara i kralja Franje Josipa, što je uvijek privlačilo velik broj građana). Rat su građanima isprva osvijestile službene uredbe, poput privremenih redarstvenih mjera koje su se odnosile na zatvaranje kućnih vrata, gostionica, krčmi, kavana ze zabrana okupljanja ljudi na ulicama i bespoličarenja - a te su uredbe najavljivale mnogo ozbiljnije probleme koji su čekali građane: podčinjavanje vojničkom načinu života koje je značilo i ograničavanje njihovih sloboda. Ulice su ispunili vojnici i ranjenici. Promjenio se i dnevni i noćni život grada i svakodnevne slike na njegovim ulicama. Kavane po danu više nisu bile pune, nestalo je umirovljenika i bučnih rasprava. Noću su pak živnule ulice prepune sirotinje koja je do jutra čekala kilogrambrašna ili krumpira. Izravna posljedica ratnog stanja osjetila se kroz iznimno teške socijalne prilike koje su posebno pogodile najsiromašnije obitelji i obitelji čiji su očevi bili na ratištu. Skupoća i nestašica živežnih namirnica posljedično je dovela do slabog zdravstvenog stanja i rezultiralo je visokim mortalitetom posebno kod djece. Nemogućnost redovitog održavanja nastave u ratnim uvjetima bila je golem problem zbog kojega je i bilo mnogo djece u skitnji.

Koliko je poznato, ratne operacije su samo jednom zahvatile i hrvatski prostor kad su potkraj 1914. godine francuski brodovi doplovili do Visa, plotunima zapalili nekoliko vojnih skladišta i povukli se. Već je prvih dana rata jedna francuska eskadrila uplovila u Jadran i pred Ulcinjem potopila austro-ugarsku krstaricu. Sile Antante blokirali su austro-ugraskim brodovima izlaz iz Jadrana, ali austro-ugarske podmornice uspjeli su potopiti ili oštetiti nekoliko francuskih ratnih brodova, pa Francuzi više nisu ulazili u Jadran. Kada je 1915. godine Italija ušla u rat[[14]](#footnote-14), dijelovi Istre postali su područja ugrožena blizinom ratnih operacija (fronta je bila na Soči, kasnije na Piavi), što pogotovo važi za okolicu Pule, gdje je bila glavna austrougarska ratna luka. Stoga je dio civila iseljen u logore u Austriji, Češkoj, Moravskoj. Nailazimo na podatak da je blizina talijanskog ratišta bila takva da se tutanj talijanskog topništva nošen zapadnim vjetrom pod određenim vremenskim uvjetima mogao čuti čak i u Zagrebu.

Odmah po objavi rata hrvatske su postrojbe u ljeto 1914. masovno upućivane na tzv. *Balkansko bojište*, u Srbiju, kojoj je Austro-Ugarska objavila rat. Također u ljeto prve godine rata počele su i borbe na tzv. *Istočnom bojištu*, gdje je ruska vojska prodrla na austrougarsko područje, u Galiciju i Bukovinu, pa su hrvatske postrojbe i tamo bile od samog početka zastupljene.[[15]](#footnote-15) Kako je vrijeme odmicalo, i dio postrojbi iz Srbije prebačen je na istočno bojište pa jezgra hrvatskih postrojbi na istočno bojište dolazi početkom 1915. godine. Na treće, *Jugozapadno bojište*, gdje je Austro-Ugarska vodila rat protiv Italije od svibnja 1915., iz naših su krajeva upućivane ponajprije dalmatinske i bosansko-hercegovačke postrojbe (ali je i tamo bilo onih iz uže Hrvatske i Slavonije).

Najveća dalmatinska grobnica u Prvom svjetskom ratu bila je na Sočanskoj bojišnici. Kao što je s pravom primijećeno[[16]](#footnote-16), ti Dalmatinci koji su izginuli na Soči, nažalost, nisu imali svojega Krležu, svojega Hašeka ili svojega Remarquea da u kolektivnoj memoriji to stradanje ostavi dubljeg traga o njihovoj žrtvi, o njihovim uzaludnim smrtima i još uzaludnijim pobjedama. S druge strane, nakon 1918., nisu imali ni aureolu pobjednika da bi preživjeli poslije slobodno mogli pričati o svojim ratnim uspomenama. Malo znamo i o sudbinama onih koji su nakon kapitulacije Austro-Ugarske još godinama ostali u zarobljeništvu po Italiji i Francuskoj, a kad su se vratili doma, postali su građani Kraljevine Srba, Hrvata i Slovenaca ili Italije, pošto su dijelovi Dalmacije i Zadar Rapalskim ugovorom postali talijanski teritoriji.

Dalmatinske žrtve na Soči nisu, a vjerojatno nikad i neće biti precizno pobrojane, no riječ je najvjerojatnije o više od desetak tisuća mrtvih. Prema zapisima Josipa Horvata, vatreno krštenje je izgledalo ovako: „*Lupanje srca, mučnina, katkad i bljuvanje i psihološki nagon za bijeg.*“ Kosti nebrojenih otočana, primoraca i onih koji su došli iz nekog mjesta dalmatinske Zagore ostali su zauvijek po hrbatima Alpa. *Ukupno* je na sočanskoj bojišnici, procjenjuje se, u Prvom svjetskom ratu izginulo oko milijun ljudi.

Kad je Italije u svibnju 1915. ušla u rat na strani sila Antante, nakon što su joj Londonskom ugovorom obećani znatni dijelovi hrvatskih i slovenskih područja, te austrijski južni Tirol i Trident, talijanska imperijalistička posezanja su i među dalmatinskim Hrvatima probudili ratni naboj. Po Dalmaciji su masovno provođene nove mobilizacije ribara i težaka. Iz “Velog mista” Miljenka Smoje poznata je onodobna pjesmica, koja se pjevala uoči regrutacijskih pregleda: “*Asti mande, nova leva, i mene će tokat poć/ komešjunu kazat guicu, sve za cara i za dom!*”

Sve vojne postrojbe u Kraljevini Dalmaciji bile su pod upravom vojnog zapovjedništva u Zadru. Službeni jezik bio je njemački. Dalmatinske domobranske pukovnije bile su 22. (zadarsko-sinjska), 23. (šibensko-splitska) i 37. (dubrovački) k.u.k. Infanterie Regiment. U trenutku otvaranja jugozapadnog, talijanskog fronta dijelovi svih triju jedinica već su mjesecima ratovali u Srbiji i Crnoj Gori, a regimenti 22. i 23. već su tamo masovno ginuli (na planini Zajčici i Milenkovu kamenu na Drini nakon što su se u ofensivi uspjeli probiti u unutrašnjost Srbije, svo do Užica i Šapca). Dijelom i iz političkih razloga, budući da sun se bilježili sve češći prebjezi srpskoj vojsci, prebacuje ih se sredinom 1915. na talijansku frontu, gdje će, smatra se, biti militantniji i motiviraniji. Zapovjedništvo nad bojišnicom na Soči i nad novoustrojenom 5. armijom preuzima general austrougarske carske vojske Svetozar plemeniti Borojević, pravoslavac rodom iz Hrvatske Kostajnice. Već vojnički slavan nakon bitaka na Karpatima i u Galiciji, Borojević će na Soči potvrditi svoj status vrhunskog stratega i steći nadimak “*Lav sa Soče*”. Zbog ostvarenih rezultata postat će jedini austrougarski feldmaršal nenjemačkog porijekla, koji čak nije završio ni slavnu terezijansku vojnu akademiju.

Od lipnja 1915. do listopada 1917. Talijani su na Soči i u Alpama neprestano pokušavali probiti austrougarsku obranu kako bi mogli izbiti u Ljubljansku kotlinu i zauzeti Trst. U početnoj fazi rata najvažniji talijanski cilj bio je grad Gorizia/Gorica, a upravo tri dalmatinske pukovnije dobivaju strateški presudan položaj oko goričkoga mostobrana, tj. obližnjih uzvisina. Na lokalitetu Sveta Gora-Vodice-Kuk nalazi se krvava *kota 383*. U njezinoj obrani posebno se istaknula, što znači iskrvarila, 2. bojna 22. dalmatinske pukovnije iz Sinja. U borbama prsa u prsa odmah po dolasku porazila je elitne talijanske brigade koje su imale preko 3000 poginulih, a njezin zapovjednik bojnik Stanko Turudija bio je, prema dostupnim zapisima, za talijanske snage prava noćna mora. O intenzitetu bitaka govori podatak da je obrana *kote 383* u samo šest dana – od 11. do 17. lipnja 1915. – izgubila više od 2600 ljudi. Sjećanje na Dalmatince u k.u.k. vojsci sačuvana su također kad se spominje obrana brda Sabotina, Oslavlje i Podgore na Goričkom mostobranu. 23. šibenska i 37. dubrovačka Landwehr pukovnija odbile su sve talijanske napade na Podgoru, od kojih je najkrvaviji bio 21. srpnja 1915. U obrani Oslavije u studenom 1915. u samo tri dana Dubrovčani su izgubili više od 600 ljudi, a 23. pukovnija u kolovozu 1916. u samo dva dana ostala je bez 47 časnika i čak 2513 vojnika. Bojna „Turidija“ sastavljena mahom od Sinjana, nakon povlačenja s goričkog mostobrana, i kolovoza 1916. zadržala je neprijatelja da se ne probije na rijeku Soču. Pri tome je poginulo više od 280 ljudi i zarobljen je legendarni zapovjednik Stanko Turudija.

Puno je bilo takvih Sočanskih bitaka. Za brdo koje je nosilo ime Sv. Gabrijela kaže se da je artiljerijska sila od 700 topova i nekoliko stotina minobacača činila najgušću koncentraciju topništva u cijelom ratu. Obje su zaraćene strane na samo dva četvorna kilometra brda imale više od 40.000 mrtvih. Uspjeh Borojevićeve 5. armije, uz slovensku i njemačku pomoć, sastojao se u tome da je dvije godine uspio Talijane držati na distanci i zaustaviti 11 njihovih ofensiva.

U svojim dnevnicima feldmaršal Borojević isticao je nužnost autoriteta i discipline. Američki povjesničar mađarskog podrijetla Istvan Deak u svojim knjigama piše da su Hrvati u austrougarskoj vojsci slovili za najpouzdanije vojnike (uz neke druge), što je rezultiralo natprosječno velikim gubitcima jer je „visoka komanda imala veće povjerenje u neke etničke skupine pa ih je češće slala u opasnije sektore“ bojišta. Od oko pola milijuna mobiliziranih hrvatskih građana, žrtvom velikog rata postalo je njih 100.000, što znači da je Hrvatska s oko 20 posto žrtava bila u vrhu ljudskog stradanja u Prvom svjetskom ratu, kako piše Tihomir Rajčić. Međutim, Miroslav Krleža svjedočio je o tome kako je vojnička pedagogija toga vremena izgledala u praksi: „*I u kasarnama se mlatilo, i u ratovima. Sabljom, čizmom i šakama. Vezalo se u spone: čovjek visi na podlakticama vezanim unakrst, jedva dodirujući vršcima prstiju zemlju svojom težinom, onesvješćujući se. Vezivali su vojnike sapete u klupko kao pse, lijevu ruku o članku desne noge: po devet sati, i to još u rovu, samo zato jer nije iskazao dovoljnu počast višem činu*.“

U zadnjoj, 12. Sočanskoj bitci, u kojoj premorenim i iscrpljenim hrvatsko-slovensko-bosanskim trupama u pomoć dolazi 14. njemačka armija (koja tada po prvi puta na tom bojištu upotrebljava bojni plin), Talijani doživljavaju poraz i linija fronte se potiskuje u dubinu na nekim mjestima čak 180 kilometara.

No, važnije od ovih podataka čini se za kraj ovog izlaganja navesti priču koju je zapisao Davor Krile o troje braće iz Velog Grablja sa Hvara, koja govori o tome da se na staroj cesti između Staroga Grada i Veloga Grablja na Hvaru još uvijek može vidjeti kako stoji nezapaljena *japjenica* ili *klačina*.[[17]](#footnote-17) U takvim malim poljskim kućicama se u ono doba ložila petnaestak dana neprestano vatra kako bi se proizvelo živo vapno za prodaju. Tri brata iz Velog Grablja su tako prije točno 100 godina, 1915., sagradila svoju *japjenicu*, ali su netom pred njezino paljenje dobila mobilizacijske pozive i sva trojica su izginula na Soči. Ta nikad zapaljena japjenica nam, po svoj prilici, zornije svjedoči o povijesti ljudi ovih krajeva prije sto godina, o tome kako su živjeli i opstajali, nego mnoge povijesne sinteze, a one nas također podsjećaju i na njihovo masovno stradanje u Prvom svjetskom ratu u koji su mobilizirani u ime Cara i Kralja u Beču, i u kojemu su u mukama umirali daleko od rodne grude.

1. # Usp. Prvi svjetski rat - globalni sukob čije se posljedice osjećaju i stoljeće kasnije <http://dnevnik.hr/vijesti/svijet/prvi-svjetski-rat-globalni-sukob-cije-se-posljedice-osjecaju-i-stoljece-kasnije-345821.html>

   [↑](#footnote-ref-1)
2. <https://hr.wikipedia.org/wiki/Prvi_svjetski_rat> [↑](#footnote-ref-2)
3. <http://cro.time.mk/c/65d18ad73e/prvi-svjetski-rat-globalni-sukob-cije-se-posljedice-osjecaju-i-stoljece-kasnije.html> [↑](#footnote-ref-3)
4. Izlaganje se temelji na opširnoj općoj literaturi na temu „Prvi svjetski rat“. Lako dostupna bibliografija radova obuhvaća na stotine naslova i može joj se pristupiti preko poveznice <https://en.wikipedia.org/wiki/Bibliography_of_World_War_I>. Za posebni fokus na prilike u Dalmaciji usp.: Ante BRALIĆ: Zadar u Prvom svjetskom ratu, Zadar 2006; Filip ŠKILJAN: Prvi svjetski rat u Dalmaciji (1914.-1918.), Split Dubrovnik 2014.; za onodobni tisak usp. Anita TIĆINOVIĆ: Zbirka dalmatinskih novina u Sveučilišnoj knjižnici u Splitu, Split 2004; Ivanka KUIĆ: Tiskarska i izdavačka djelatnost u Splitu 1812-1918, Split 1992; Hrvoje MOROVIĆ: Građa za bibliografiju splitske periodike: novine 1875-1941, Split 1968; Breda NOVELJIĆ: Novinstvo Splita od 1875. do 1918. godine, Split 1992. [↑](#footnote-ref-4)
5. Usp. Prvi svjetski rat ključ hrvatske sudbine. Okrugli stol Prvi svjetski rat – ključ za razumijevanje 20. stoljeća, Matica hrvatska, Zagreb. U: Vijenac, br. 531-533, 10. srpnja 2014., 8-9. U raspravi u povodu 100. godišnjice početka Prvog svjetskog rata sudjelovali su Zorislav LUKIĆ, Željko HOLJEVAC, Vijoleta HERMAN KAURIĆ, Filip HAMERŠAK i Ivan FILIPOVIĆ. [↑](#footnote-ref-5)
6. Uz ratnu promidžbu, uvođenje radne obveze i obavezna materijalna davanja stanovništva Prvi svjetski rat ocjenjuje se kao jedno od ishodišta totalitarizma. Na svjetonazorskoj razini upozorava se pak na nestanak vjere u neograničeni napredak čovječanstva, a iskustvo ratne kataklizme u rovovima i stradanja milijuna ljudi imalo je, dakako, niz filozofskih i umjetničkih implikacija. [↑](#footnote-ref-6)
7. U seriji lijepo ilustriranih i opremljenih članaka u Slobodnoj Dalmaciji, koji su također lako dostupni putem interneta, Tihomir RAJČIĆ dao je odličan prikaz (usp. Slobodna Dalmacija od 18. svibnja, 25. svibnja, 1. lipnja, 22. lipnja, 13. srpnja i 3. kolovoza 2014.) glavnih teza, koje u svojim radovima zastupaju David FROMKIN, John KEEGAN, Jeffrey VERHEJ, Barbara TUCHMANN, Marc FERRO, Christopher CLARK, Margareth MacMILLAN, Sean McMEEKIN, Dušan BATAKOVIĆ, Mile BJELAJAC, Ian PASSINGHAM, G. J. MEYER, Željko KARAULA i István DEAK. [↑](#footnote-ref-7)
8. Gojko BORIĆ: Neki zapadni povjesničari o uzrocima Prvoga svjetskoga rata. U: Hrvatska revija 2/2014. tema broja: Prvi svjetski rat, str. 1-10; isti: Pitanje krivnje za prvi svjetski rat ili Novi pogledi australskog povjesničara Christophera Clarka. [↑](#footnote-ref-8)
9. Usp. John ZERZAN: Uzroci i značenje Prvog svetskog rata. Mapiranje predratne situacije i uzroka napetosti u glavnim akterima Velikog rata u Europi. U: zarez, XVI/397, 5. prosinca 2014., 36-38; Jure VUJIĆ: Nepoželjna povijest Prvoga svjetskog rata. Osvrt na međunarodni simpozij Prisjećanje na 1914. – promišljanje o nasljeđu Prvoga svjetskog rata održana 5. i 6. svibnja u Hrvatskom državnom arhivu. U: Vijenac br. 527, 15. svibnja 2014., 6-7. [↑](#footnote-ref-9)
10. Gotovo su sve dalmatinske novine, primjerice, o atentatu na prestolonasljednika princa Ferdinanda pisale „u znaku žaljenja i korote“ (M. Trogrlić), a jedino list *Zastava* Oskara Tartaglie objavio je vijest o atentatu u Sarajevu bez crnog okvira i izraza sućuti, i time „sablaznio vlasti“. [↑](#footnote-ref-10)
11. Usp. Mladen KLEMENČIĆ: Veliki rat – dvije pozadinske priče. Dvije izložbe- Zagreb i Beč u Prvom svjetskom ratu. U: Vijenac, br. 546 od 5. veljače 2015., 20-21. [↑](#footnote-ref-11)
12. Ivo GOLDSTEIN: Hrvatska povijest,Zagreb 2008., 315-316. [↑](#footnote-ref-12)
13. Točno je primijećeno da je rat uništio uobičajeno funkcioniranje javnih vlasti dok istovremeno nije bilo od strane države sustavno organizirane socijalne skrbi što je najviše pogađalo one najosjetljivije (a to su bile žene, često kao zamjena i na najtežim radnim mjestima mobiliziranim muževima na ratištu, i naravno djeca. Mirjana JURIĆ (Zagreb u Prvom svjetskom ratu, 121-144) navodi da su 1918. godine otprilike 4,7% od 87.000 stanovnika Zagreba činila zapuštena i siromašna djeca. M. Trogrlić navodi da je u akcije spašavanja djece bilo uključeno čak oko 20.000 djece! [↑](#footnote-ref-13)
14. Dok su emigranti oko Trumbića dogovarali osnivanje *Jugoslavenskog odbora*, Italija je s Antantom potpisala 26. travnja 1915. tajni ugovor. Njime je Italija, za ulazak u rat na strani Antante, trebala dobiti Trentino i južni Tirol do Brennera, Trst, Goricu i Gradišku, čitavu Istru do Kvarnera, uključujući Volosko, Matulje i Kastav, otoke Cres i Lošinj s nizom manjih okolnih otoka, dio sjeverne i srednje Dalmacije od Lisarice i Tribnja na sjeveru do rta Ploča na jugu, uključujući Zadar i Šibenik, te otoke u sjevernoj i srednjoj Dalmaciji, od Paga do Mljeta, izuzevši Veliki i Mali Drvenik, Čiovo, Šoltu i Brač. Za Hrvatsku, Srbiju i Crnu Goru predviđena je obala od Voloskog do sjeverne granice Dalmacije, zatim obala od rta Ploča do Drima. Italiji su još obećani Dodekanez i neki posjedi u Albaniji, Turskoj i Africi. *Nakon potpisivanja Londonskog ugovora talijanska je vlada 4. svibnja 1915. otkazala ugovor o savezu s Austro-Ugarskom, a 24. svibnja ušla je u rat protiv bivših saveznika*. Iako je Londonski ugovor trebao ostati tajan, hrvatski političar u emigraciji Frano Supilo saznao je od ruskog ministra vanjskih poslova Sazonova za njegov sadržaj. [↑](#footnote-ref-14)
15. Marko TROGRLIĆ u svojoj knjizi *Povijest Dalmacije u 19. stoljeću* (Zagreb 2015.) navodi podatak, kad se zbroje sve formacije – kopnena vojska i mornarica – koje su se popunjavale s južnoslavenskog područja unutar Monarhije, tj. Hrvatske-Slavonije, zajedno s Dalmacijom, Istrom, ali bez Rijeke, Baranje i Međimurja, da je već prvog dana rata na fronte otišao ekvivalent **od bar sedam divizija, što je oko 130.000 ljudi**. Ukupni se postotak mobiliziranih, s obzirom na broj stanovnika koji se na spomenutim područjima kretao oko 3,5 milijuna, a u BiH oko 1,9 milijuna, kretao oko 18%, što je više nego u mnogim drugim dijelovima Monarhije! [↑](#footnote-ref-15)
16. Usp. Davor KRILE: Sočanska bojišnica – najveće dalmatinsko groblje. U: Slobodna Dalmacija, 12. 04. 2014., 16-17. [↑](#footnote-ref-16)
17. Davor KRILE: Priča o hvarskoj japjenici. U: Slobodna Dalmacija, 04. 07. 2014., 16. [↑](#footnote-ref-17)